Folketing
2007-03-29

Når jeg har bedt om ordet, skyldes det en enkelt ting, nemlig at hr. Ole Glahn rejste spørgsmålet om 2006-budgettet. Hr. Arne Toft fulgte op med to konkrete spørgsmål, og det lykkedes finansministeren overhovedet ikke at svare. Jeg synes, vi skylder både denne debat og de kommuner, der følger med i debatten, at finansministeren giver et klart svar på: Hvad er status for 2006-regnskabet, hvor finansministeren har sagt, at såfremt kommunerne overskrider de reviderede budgetter for 2006, vil man kommune for kommune begrænse bloktilskuddet, altså kræve betaling hos den enkelte kommune for enhver overskridelse, der måtte være? Ud fra de oplysninger, som jeg er i besiddelse af, har man opgjort, som jeg også tror hr. Arne Toft sagde, en overskridelse i størrelsesordenen 1 mia. kr. under et, og jeg mener, at finansministeren skylder at give Folketinget et svar på: Hvad er det, regeringen planlægger på det her område? Så det ikke skal komme som en tyv om natten. Det har afgørende betydning for kommunernes økonomi, ikke kun for 2008, men også for indeværende år, og derfor forventer jeg, at finansministeren nu, hvis han skulle have været i tvivl om spørgsmålets indhold, vil give et svar på det.